Instagram stel sterker ouderdombeperkings in(Foto: iStock) Instagram is besig om nuwe metodes op die proef te stel om jou werklike ouderdom te verifieer. Dié foto- en video-app wil verseker dat tieners nie deur die skerms glip en hulself voordoen as 18-jariges as hulle die app gebruik nie. Daar is op 23 Junie vanjaar ’n toetstydperk begin waarin gebruikers in die VSA verskeie metodes kan gebruik om te bevestig dat hulle wel 18 jaar en ouer is. Dié nuwe toets is spesifiek gefokus op diegene wat hul ouderdom na 18 probeer verander. Daar is drie maniere waarop gebruikers hul ouderdom kan bevestig. Hulle kan ’n foto van hul identiteitsdokument (ID) óf ’n selfie-video oplaai, of drie vriende kan intree om te bevestig dat die persoon wel ouer as 18 is. Indien die gebruiker kies om ’n selfie-video op te laai, sal ’n organisasie in Londen, Yoti, die gelaatstrekke identifiseer en ontleed om sodoende die persoon se ouderdom te bepaal. Instagram én Yoti sal hierna die data tot niet maak. Indien ’n gebruiker eerder ’n foto van sy of haar ID wil oplaai, sal dit ná 30 dae van die stelsel af verwyder word. In die blog-plasing waarin Instagram dié nuus bekend gemaak het, verduidelik hy dat dié nuwe praktyk sal verseker dat die inhoud wat elke individu op die app sien wel ouderdomsgepas is. “Om iemand se ouderdom aanlyn te bevestig is ’n verwikkelde, bedryfswye uitdaging. Ons wil met ander in die bedryf en regerings saamwerk om riglyne in te stel vir ouderdomsbepaling en -bevestiging.” Instagram het voorheen in die sop beland omdat ouers en ander kritici die inhoud as onvanpas vir kinders en tieners beskou het. In 2019 het die app gebruikers se ouderdom begin nagaan om diegene wat jonger as 13 is te keer om aan te sluit. In Augustus 2022 het Instagram gebruikers se verjaarsdae begin aanvra en in September 2022 is daar besluit om nie voort te gaan met ’n nuwe app, Instagram Kids, nie.